Apr 02,2015
పసిడి, వెండి మరింత ప్రియం
న్యూఢిల్లీ : బంగారం, వెండి దిగుమతులపై సుంకం పెంచుతూ కేంద్ర ప్రభుత్వం నిర్ణయం తీసుకుంది. అంతర్జాతీయ బులియన్‌ మార్కెట్లలో పరిణామాల నేపధ్యంలో 10 గ్రాముల పసిడిపై దిగుమతి టారీప్‌ను 385 డాలర్లకు చేర్చింది. కిలో వెండిపై 543 డాలర్లుగా ప్రకటించింది. ఇది వరకు బంగారంపై 375 డాలర్లు, వెండిపై 512 డాలర్లుగా దిగుమతి సుంకం అమల్లో ఉంది. అంతర్జాతీయ మార్కెట్లో బంగారం ధరలు దిగివస్తున్న నేపధ్యంలో సెంట్రల్‌ బోర్డు ఆఫ్‌ ఎక్సైస్‌ అండ్‌ కస్టమ్స్‌ ఈ నిర్ణయం తీసుకుంది. ప్రధానంగా సింగపూర్‌ బులియన్‌ మార్కెట్‌ ధరలు భారత పసిడి ధరలను ప్రభావితం చేస్తుంది. బుధవారం దేశ రాజధానిలో పది గ్రాముల బంగారం ధర రూ.26,575గా, కిలో వెండి ధర రూ.37,200గా పలికింది. ముడి చమురు తర్వాత భారత్‌ అత్యధికంగా దిగుమతి చేసుకుంటున్న ఉత్పత్తుల్లో బంగారం ద్వితీయ స్థానంలో ఉంది. కాగా పసిడిపై పెట్టుబడి పొదుపు చేయకూడదని ప్రభుత్వం ప్రజలను కోరుతుంది. దీని వల్ల దేశ కరెంట్‌ ఎకౌంట్‌ లోటు పెరుగుతోందని ఆందోళన వ్యక్తం చేస్తున్న విషయం తెలిసిందే.
మీ స్నేహితులకు రికమెండ్ చెయ్యండి